**Latvijas Bankas noteikumu projekta "Ieguldītāju aizsardzības sistēmas dalībnieka finanšu instrumentu portfeļa pārskata noteikumi" anotācija**

|  |  |
| --- | --- |
| **Nosaukums** | Ieguldītāju aizsardzības sistēmas dalībnieka finanšu instrumentu portfeļa pārskata noteikumi |
| **Dokumenta veids** | Latvijas Bankas noteikumi |
| **Izdošanas pamatojums** | Ieguldītāju aizsardzības likuma 11. panta trešā daļa |
| **Mērķis un būtība** | Saskaņā ar Ieguldītāju aizsardzības likuma 11. panta trešajā daļā ietverto deleģējumu 2020. gada 8. decembrī tika izdoti Finanšu un kapitāla tirgus komisijas normatīvie noteikumi Nr. 234 "Sistēmas dalībnieku finanšu instrumentu portfeļu pārskatu sagatavošanas normatīvie noteikumi" (turpmāk – Noteikumi Nr. 234).  Ar 2023. gada 1. janvāri Finanšu un kapitāla tirgus komisija ir pievienota Latvijas Bankai, un minētajā datumā stājās spēkā Latvijas Bankas likums, kura pārejas noteikumu 4. punkts noteic, ka Latvijas Banka ir Finanšu un kapitāla tirgus komisijas mantas, finanšu līdzekļu, tiesību un saistību pārņēmēja saskaņā ar Latvijas Bankas padomes apstiprināto plānu Finanšu un kapitāla tirgus komisijas pievienošanai Latvijas Bankai.  Atbilstoši Ieguldītāju aizsardzības likuma pārejas noteikumu 5. punktam uz šā likuma pamata līdz Latvijas Bankas likuma spēkā stāšanās dienai izdotie Finanšu un kapitāla tirgus komisijas normatīvie noteikumi piemērojami līdz dienai, kad stājas spēkā attiecīgie Latvijas Bankas noteikumi, bet ne ilgāk kā līdz 2024. gada 31. decembrim.  Ņemot vērā minēto, ir sagatavots Latvijas Bankas noteikumu projekts "Ieguldītāju aizsardzības sistēmas dalībnieka finanšu instrumentu portfeļa pārskata noteikumi" (turpmāk – noteikumu projekts), kas aizstās Noteikumus Nr. 234, kuri zaudēs spēku.  Noteikumi projektā ietverts regulējums par ieguldītāju aizsardzības sistēmas dalībnieka (turpmāk – sistēmas dalībnieks) ceturkšņa pārskata par savu finanšu instrumentu portfeli (turpmāk – pārskats) sagatavošanas un iesniegšanas kārtību un termiņiem, kā arī sistēmas dalībnieka finanšu instrumentu portfeļa apmēra aprēķināšanas kārtību.  Salīdzinot ar Noteikumos Nr. 234 ietverto regulējumu, noteikumu projektā precizēts regulējums attiecībā uz pārskata sagatavošanu, ņemot vērā likumā "Grozījumi Ieguldītāju aizsardzības likumā", kas stāsies spēkā 2024. gada 1. jūlijā, iekļautos grozījumus.  Saskaņā ar minētajiem grozījumiem Ieguldītāju aizsardzības likumā precizēts likuma 7. pants, kas ietver regulējumu par gadījumiem, kad kompensāciju neizmaksā.  Atbilstoši noteikumu projekta 3. punkts paredz, ka pārskatā nav iekļaujama informācija par ieguldījumiem, par kuriem saskaņā ar Ieguldītāju aizsardzības likumu kompensāciju neizmaksā.  Noteikumu projekts paredz izmaiņas pārskatu iesniegšanas kārtībā, nosakot, ka pārskats iesniedzams, izmantojot Latvijas Bankas paaugstinātās drošības sistēmu. |
| **Leģitīmais mērķis** | Noteikumu projekta leģitīmais mērķis ir citu personu tiesību un sabiedrības labklājības aizsardzība. Minētais leģitīmais mērķis tiek sasniegts, nodrošinot, ka sistēmas dalībnieki savlaicīgi noteikumu projektā paredzētajā kārtībā un apjomā sagatavo un iesniedz Latvijas Bankai pārskatu. |
| **Samērīgums** | Lai izvērtētu, vai pieņemtā tiesību norma atbilst samērīguma principam, jānoskaidro: pirmkārt, vai lietotie līdzekļi ir piemēroti leģitīmā mērķa sasniegšanai; otrkārt, vai šāda rīcība ir nepieciešama, t. i., vai mērķi nevar sasniegt ar citiem, indivīda tiesības un likumiskās intereses mazāk ierobežojošiem līdzekļiem; treškārt, vai likumdevēja darbība ir samērīga jeb atbilstoša, t. i., vai labums, ko iegūs sabiedrība, ir lielāks par indivīda tiesībām un likumiskajām interesēm nodarīto zaudējumu.  Atbilstošākais veids, kā noteikt sistēmas dalībniekiem vienotas un saistošas prasības, ir izdot tiem saistošus noteikumus. Citas alternatīvas jautājuma noregulēšanai un vienotu prasību noteikšanai nebūtu efektīvas un nesasniegtu izvirzīto mērķi, jo nenodrošinātu minēto prasību vienveidīgu piemērošanu.  Pārskatā pieprasītās informācijas apjoms ir atbilstošs, lai izpildītu Ieguldītāju aizsardzības likuma prasības. |
| **Spēkā stāšanās** | 2024. gada 1. jūlijs, ņemot vērā likuma "Grozījumi Ieguldītāju aizsardzības likumā" spēkā stāšanās datumu. |
| **Ietekme uz Latvijas Bankas budžetu** | Nav ietekmes uz Latvijas Bankas budžeta ieņēmumiem vai izdevumiem. |
| **Administratīvā sloga un izmaksu novērtējums (tirgus dalībniekiem)** | Salīdzinot ar Noteikumos Nr. 234 ietverto regulējumu, noteikumu projekts paredz, ka sistēmas dalībnieki pārskatus iesniegs Latvijas Bankas paaugstinātās drošības sistēmā. |
| **Saistītie dokumenti** | 1. Latvijas Bankas 2022. gada 24. oktobra noteikumi Nr. 226 "Noteikumi par elektronisko informācijas apmaiņu ar Latvijas Banku".  2. Noteikumi Nr. 234.  3. Ieguldītāju aizsardzības likums. |
| **Saskaņošana ar Eiropas Centrālo banku** | Noteikumu projektu nav nepieciešams saskaņot ar Eiropas Centrālo banku. |
| **Saskaņošana ar citām publiskām un privātām personām** | Noteikumu projekts 2024. gada 21. martā tika publicēts Latvijas Bankas tīmekļvietnes [www.bank.lv](http://www.bank.lv) sadaļas "Tiesību akti" apakšsadaļā "Sabiedrības līdzdalība", un par to līdz 2024. gada 5. aprīlim bija iespējama sabiedrības līdzdalība.  Noteikumu projekts tiek iesniegts izskatīšanai Latvijas Bankas konsultatīvās finanšu tirgus padomes sēdē. |
| **Saskaņošanas rezultāti** | Par noteikumu projektu netika saņemti iebildumi un priekšlikumi. |